Per Clausen (EL), 2013-05-30:
Det er jo lidt ærgerligt, at den tumult, der har været om solcelleanlæg de sidste dage, i en vis udstrækning skygger for det her lovforslag, selv om man kan sige, at der jo er den sammenhæng, at en del af den debat, der har været, faktisk tager sit afsæt i et forsøg på at løse det problem, der handler om, at lejere er stillet dårligere end ejere.
Det er så til gengæld et problem, som efter min opfattelse er blevet løst på en rigtig god måde.
Jeg synes, at der er grund til at være glad i dag, fordi vi så på det her område får skabt lige vilkår mellem ejere og lejere.
Jeg vil sige, at der, når man f.eks. har snakket om energirenovering af boliger, har været en klar tendens i retning af, at støtteordningerne har været målrettet til ejerne.
Vi kan jo se, at den boligjobordning, der nu er blevet genetableret, og som jo kun meget beskedent og indirekte handler om energirenoveringer, er en ordning, som er rettet meget ensidigt mod ejerne, som altså på en lang række områder har nogle vilkår, der er meget mere gunstige end dem, lejerne har.
Sådan har det også været på solcelleområdet, indtil vi fik vedtaget det her lovforslag, og et af Enhedslistens meget, meget vigtige krav og ønsker i forbindelse med indgåelsen af en energiaftale, var, at vi skulle forsøge at sikre, at der blev sikret ligestilling mellem ejere og lejere.
Derfor kan man måske også undre sig over, at det skulle tage så lang tid, før den kunne blive realiseret.
For på trods af den store velvilje har den her urimelighed og uretfærdighed, som har ramt lejerne, jo eksisteret i rigtig mange år.
Jeg tror nok, at vi, da aftalen om, at der nu skulle være ligestilling, blev indgået, og der var en bred politisk enighed om det, opfattede det på den måde, at det så nok måtte være en forholdsvis enkel sag at få det bragt på plads.
I løbet af den proces gik det op for os, at når man snakker om lejere og lejelovgivning, findes der intet i det her land, som er enkelt og nemt at gå til, og der er da også i høringssvarene enkelte lidt kritiske bemærkninger fra såvel lejerorganisationer som ejerorganisationer med hensyn til det private udlejningsbyggeri.
Jeg håber trods alt, at vi har fundet en løsning, der i forhold til lige præcis solcelleområdet også kan bruges inden for det område, for der er bestemt god brug for at få gang i den her udvikling.
Hvad angår den almene boligsektor, har vi stort set kun fået positive tilbagemeldinger med klare tilkendegivelser om, at man forventer, at det her kan sættes i værk.
Jeg har også fået flere henvendelser fra folk, som, kan man sige, har været meget engageret i at udvikle indsatsen i den almene boligsektor på det her område, og som måske har haft lidt svært ved for alvor at komme i gang og er stødt ind i nogle problemer og vanskeligheder, og de er så glade for og tilfredse med, at der kommer den her ordning.
De har så anført – sådan tror jeg altid det er, når vi snakker om solenergi – at der måske er nogle andre vanskeligheder, man skal prøve at tage stilling til, og nogle andre problemer, man skal prøve at løse, og det vil vi fra Enhedslistens side følge op på med nogle spørgsmål i forbindelse med behandlingen af det her lovforslag.
Men grundlæggende er det en god dag for den vedvarende energi, for solenergien, og det er en god dag for lejerne og for den sociale balance og retfærdighed i vores samfund.
Så det er et rigtig godt forslag, som Enhedslisten klart støtter.